Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi moottoriajoneuvojen etualleajosuojausta koskevan jäsenvaltioiden lainsäädännön lähentämisestä ja neuvoston direktiivin 70/156/ETY muuttamisesta"(1)

(1999/C 209/03)

Neuvosto päätti 25. toukokuuta 1999 perustamissopimuksen 100 a artiklan nojalla pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut "yhtenäismarkkinat, tuotanto ja kulutus" -jaosto antoi lausuntonsa 18. toukokuuta 1999. Esittelijä oli Sergio Colombo.

Talous- ja sosiaalikomitea hyväksyi 26. ja 27. toukokuuta 1999 pitämässään 364. täysistunnossa (toukokuun 26. päivän kokouksessa) seuraavan lausunnon. Äänestyksessä annettiin 109 ääntä puolesta, ja 1 pidättyi äänestämästä.

1. Johdanto

1.1. Käsiteltävänä olevan direktiiviehdotuksen tavoitteena on lieventää massaltaan yli 3,5 tonnia painavien hyötyajoneuvojen aiheuttamien lukuisten liikenneonnettomuuksien seurauksia.

1.2. Asianomaiset järjestöt suhtautuivat laajassa kuulemisessa myönteisesti tähän lakialoitteeseen, jolla pyritään sisällyttämään yhteisön lainsäädäntöön raskaiden hyötyajoneuvojen etualleajosuojauslaitteiden tyyppihyväksynnässä tarvittavat tekniset standardit.

1.3. Ehdotuksen mukaan kaikkiin uusiin rekisteröitäviin ajoneuvoihin tulee 1. päivään lokakuuta 2003 mennessä asentaa tyyppihyväksytty etualleajosuojauslaite erillisenä teknisenä yksikkönä ilman, että odotetaan koko ajoneuvon EY-tyyppihyväksynnän voimaantuloa.

1.4. Toimenpiteellä pyritään lieventämään onnettomuuksien seurauksia ja sen lähtökohtana on komission esittämä tieto, jonka mukaan yli 80 % kyseisten onnettomuuksien uhreista on henkilöautojen ja kevyiden hyötyajoneuvojen kuljettajia tai matkustajia.

1.5. Menettelyllä pyritään lisäksi korjaamaan lainsäädännössä monista toimista(2) huolimatta oleva puute, joka liittyy turvallisuuteen sekä ennaltaehkäiseviin toimiin, joilla pyritään vaikuttamaan sekä onnettomuuksien määrään että seurauksiin, sillä aiemmin ei ole tehty aloitetta raskaiden hyötyajoneuvojen etualleajosuojauksesta.

1.6. Direktiiviehdotus on perustamissopimuksen määräyksien mukainen, sillä 75 artiklassa mainitaan muun muassa liikenneturvallisuutta parantavien toimenpiteiden toteuttaminen. Se noudattaa myös liikenneturvallisuutta käsittelevää komission tiedonantoa(3), jossa ehdotetaan muun muassa ajoneuvojen suunnittelemista sellaisiksi, että onnettomuuden tapahtuessa ne aiheuttavat mahdollisimman vähän vahinkoa suojaamattomalle osapuolelle (liite III, ala III).

2. Yleistä

2.1. TSK kannattaa sitä, että asettamalla velvoitteeksi asianmukaiset etualleajosuojauslaitteet pyritään lieventämään sellaisten onnettomuuksien seurauksia, joissa on mukana massaltaan yli 3,5 tonnin hyötyajoneuvoja.

2.2. Ehdotus on asiallinen ja se liittyy maantieliikenteen yleiseen ongelmakenttään, josta TSK on jo ilmaissut kantansa aiheesta "Komission tiedonanto neuvostolle Euroopan parlamentille, talous- ja sosiaalikomitealle ja alueiden komitealle - Liikenneturvallisuuden edistäminen EU:ssa: ohjelma vuosiksi 1997-2001" laatimassaan lausunnossa(4).

2.3. TSK pitää kyseistä ajoneuvoluokkaa koskevien toimien toteuttamista äärimmäisen tärkeänä, sillä onnettomuuksista aiheutuvat vahingot riippuvat sekä nopeudesta että onnettomuuteen joutuneiden ajoneuvojen massojen suhteesta.

2.4. Näiden tekniikkaan ja rakenteeseen liittyvien näkökohtien yksityiskohtainen ja konkreettinen käsittely on tärkeä tekijä loukkaantumis- ja kuolemantapausten vähentämisessä, joka johtaa myönteisiin sosiaalisiin vaikutuksiin ja onnettomuuksista aiheutuvien korkeiden terveydenhoitokustannusten pienenemiseen. Lisäksi toimenpide ei tule kalliiksi, jos sen kustannukset suhteutetaan turvallisuuden hyväksi koituviin etuihin.

2.5. Komitea kannattaa myös Euroopan unionin liittymistä Yhdistyneiden Kansakuntien Euroopan talouskomission sopimukseen, joka koskee moottoriajoneuvojen varusteiden ja osien hyväksymisehtojen yhdenmukaistamista ja hyväksymisien vastavuoroista tunnustamista.

2.6. Yhteisön näkemykseen sisältyy velvoite hyväksyä kaikki yksityiskohdat ja osat, joilla on merkittävää ja myönteistä vaikutusta maantieliikenteessä käytettävien ajoneuvojen rakenteeseen ja jotka lisäävät liikenneturvallisuutta.

2.7. Yhdistyneiden Kansakuntien Euroopan talouskomission sopimukseen liittyvien asetusten soveltaminen on vapaaehtoista eivätkä ne ole millään tapaa velvoittavia. Yhteisön säännöt ovat sen sijaan sitovia joko välittömästi tai sen jälkeen, kun ne saatettu osaksi kansallista lainsäädäntöä.

2.8. Komitea kannattaa Euroopan unionin liittymistä sopimukseen myös siksi, että siinä on mukana 34 maata, joiden joukossa on monia Keski- ja Itä-Euroopan maita, jolloin kyseisten ongelmakohtien sisällyttäminen liittymisneuvotteluihin helpottuu.

3. Erityistä

3.1. Direktiivin alaan kuuluvien laitteiden tekniset vaatimukset on tutkittu Yhdistyneiden Kansakuntien Euroopan talouskomission työryhmässä (Working Party, WP) 29, joka vastaa moottoriajoneuvojen teknisistä määräyksistä. Ne ovat olleet myös teknisen alan asiantuntijoiden ja Yhdistyneiden Kansakuntien Euroopan talouskomissioon kuuluvien 34 maan asianomaisten ministeriöiden edustajien tarkastettavina. Niinpä vaatimuksia voidaan pitää erityisen vankkoina.

3.2. Valituntyyppinen laite kiinnitetään alustaan, joten se on kyllin tehokas ja turvallinen. Komitea tietää, että valmistajat tutkivat ja arvioivat parhaillaan entistä monimutkaisempia energiaa vaimentavia rakenteita (ks. myös edellä mainitun tiedonannon osa III), mutta toistaiseksi ei ole riittävästi teknistä ja tieteellistä näyttöä, jotta näidenkaltaiset laitteet voitaisiin ottaa käyttöön pikaisesti.

3.3. Komission tulee kuitenkin vaatia valmistajilta ja jäsenvaltioilta tarmokkaita toimia kaiken sellaisen innovatiivisen teknologisen tutkimuksen ja kehittämisen kannustamiseksi, jonka avulla voidaan lisätä liikenneturvallisuutta.

3.4. Ainakin komission ehdotuksen italiankielistä toisintoa tulee korjata korvaamalla 2 artiklan 2 kohdan toisen luetelmakohdan ilmaus possono ilmauksella devono (suomenkielisessä toisinnossa teksti on jo muodossa "jäsenvaltioiden on kiellettävä").

3.5. Edellä esitettyihin huomioihin viitaten komitea kannattaa direktiiviehdotusta.

Bryssel 26. toukokuuta 1999.

Talous- ja sosiaalikomitean

puheenjohtaja

Beatrice RANGONI MACHIAVELLI

(1) EYVL C 89, 30.3.1999, s. 11.

(2) Ks. esimerkiksi direktiiviehdotus moottoriajoneuvojen sisustuksesta, lausunto EYVL C 407, 28.12.1998 ja direktiiviehdotus moottoriajoneuvojen alleajosuojasta, lausunto EYVL C 407, 28.12.1998.

(3) Tiedonanto "Liikenneturvallisuuden edistäminen EU:ssa: ohjelma vuosiksi 1997-2001", KOM(97) 131 lopull., 9.4.1997.

(4) EYVL C 73, 9.3.1998.